### Resume

Vejle Kommune har sat sig et mål om at øge den lokale produktion af vedvarende energi – herunder mere landvind. Vindkraft i Vejle Kommune bidrager til grøn omstilling, forsyningssikkerhed og udvikling af energisystemet. Byrådet har i august 2023 godkendt proces- og prioriteringsprincipper for udbygning af vedvarende energi, der beskriver de mange hensyn, der skal tages i arbejdet med VE-projekter – herunder til lokalsamfund, natur, forsyningssikkerhed, lokal erhvervsudvikling mv.

Med denne sag indstilles det, at der politisk gives principiel opbakning til, at forvaltningen prioriterer at arbejde videre med VE-projekter i tre områder – i [adresse], i Give området og nord for Vejle. Alle projekter i områderne vil gennemgå den normale administrative og politiske vurderings- og beslutningsproces, og skal afspejle Byrådets politiske principper for VE-anlæg.

### Sagsfremstilling

Klimakrisen og behovet for en hurtig grøn omstilling har været central for den politiske udvikling i Vejle Kommune de sidste år. Omkring 2/3 af vores CO2-udledning stammer fra forbrug af fossile brændsler til stationær energi (den el og varme, vi bruger i bygninger) og til transport (benzin, diesel, jetfuel mv). Det er udledninger, vi kan gøre grønnere gennem udbygning af fjernvarme, understøtte skiftet til elbiler, arbejde med PtX – og ikke mindst producere mere grøn strøm selv. Med Klimaplanen fra 2020 har Vejle Kommune sat en målsætning om, at 65 % af elforbruget i 2030 skal stamme fra lokale, vedvarende energikilder (sol, vind og biogas).

[adresse] – og [adresse] – har i de sidste år gennemgået en energikrise, der har sat yderligere skub i at arbejde med lokal produktion og forsyningssikkerhed.

Arbejdet med den strategiske energiplan viser, at Vejle Kommune har en stor lokal solproduktion i dag – og flere store projekter er under opførsel. Med disse projekter indregnet mangler omkring 600-1.000 TJ i lokal, grøn energi for at nå 65 %-målsætningen i 2030. For at producere denne mængde grøn energi er der behov for 12-20 moderne vindmøller (f.eks. 5.0 MW møller på ca. 150 meters højde). Dette behov udvikler sig dog løbende, herunder udviklingen af PtX og hvordan den statslige satsning på energiøer gennemføres.

Proces- og prioriteringsprincipper:

Byrådet har 16. august godkendt proces- og prioriteringsprincipper for udbygning af vedvarende energi. Principperne lægger bl.a. vægt på en omfattende lokal borgerinddragelse og kompensation til naboer og lokalområder som vigtige elementer i udrulningen af sol, vind og biogas. Ligeledes vil byrådet med principperne prioritere landskabs- og naturhensyn, geografisk spredning af vindmøller samt hensyn til energiinfrastrukturen, erhvervsudvikling og sektorkoblingsmuligheder.

Der er løbende henvendelser fra udviklere og lokalt erhvervsliv om muligheder for VE-anlæg. Nogle af disse projekter er nu på et relativt modent niveau, mens andre stadig er i en tidlig fase. Myndighedsbehandlingen er ganske ressourcekrævende for både kommune og udviklere. Derfor foreslås det, at der udpeges et antal særligt interessante områder til videre arbejde. De områder, der nu foreslås prioriteret, skal afspejle Byrådets proces- og prioriteringsprincipper i sig selv. Samlet set afspejler de tre områder princippet om geografisk spredning.

Prioritering af projektområder:

Det foreslås, at Byrådet på dette tidspunkt udtrykker en opbakning til, at der arbejdes videre med tre områder:

* Vindmøller nord for [adresse] i placeringer tæt på motorvejene, med mulighed for også at se på potentialer for biogasanlæg i samspil med Hedensted Kommune samt evt. supplerende solceller. Projektet har opbakning fra det lokale erhvervsliv.
* Vindmøller på Give-egnen med særlig vægt på muligheden for etableringen af en lokal energipark med solceller og biogas i tæt samspil med det lokale erhvervsliv samt fjernvarmeforsyning.
* Vindmøller nord for [adresse], med mulighed for også at arbejde med supplerende solceller. Projektet har været igennem en længere dialogproces med lokalområdet og en lokal dialoggruppe, hvor igennem der bl.a. er udarbejdet forslag til en lokal pulje til aktiviteter og projekter mv.

Projekter i disse områder er blevet præsenteret og drøftet med formandskaberne for Teknisk Udvalg, Klima-, Natur- og Miljøudvalget samt for borgmesteren.

Med denne sags principielle opbakning er der alene givet mandat til, at forvaltningen kan arbejde videre med disse prioriterede projektområder. Der er ikke med denne sag igangsat lokalplansarbejde, VVM-analyser eller andre myndighedsopgaver, dette vil følge af de sædvanlige beslutningsprocedurer. Projekter i de nævnte områder kan i sagens natur derfor også blive lukket eller politisk afvist i senere procesfaser.

Beslutningen afspejler de områder, Vejle Kommune i første omgang fokuserer på. Nye, stærke projektforslag, der f.eks. involverer samspil med lokale varmeløsninger, udskiftning af eksisterende møller med mere effektive modeller eller produktion af PtX-energi, kan komme på bordet. I så fald vil disse kunne indgå i nye politiske prioriteringer.

### Økonomi

Beslutningen har ingen økonomiske konsekvenser for Vejle Kommune.

### Klima og resiliensvurdering

Stationær energi – forstået som den energi vi bruger til opvarmning, belysning mv.

af bygninger – udgør ca 1/3 af det samlede CO2-aftryk fra Vejle Kommune. Den energi skal gøres grønnere, herunder ved at erstatte kul og gas i elproduktionen med vind og sol, samt ved at erstatte olie- og gasfyr med fjernvarme og varmepumper. Dette kræver mere grøn vedvarende energi, og også lokal energi af hensyn til eltransmissionsnettet, forsyningssikkerheden og muligheden for erhvervsudvikling. Også transporten (også ca 1/3 af klimaaftryk) elektrificeres i disse år – hvor diesel- og benzinbiler udfases til fordel for el og på sigt også PtX-brændsler. Dette kræver også tilgang af grøn, lokal elektricitet.

En vindmølle (5.0 MW) producerer årligt ca. 14 mio. emissionsfrie kWh, og fortrænger dermed ca. 1.930 tons CO2 ud fra det nuværende Cirkeline Nissen.

En del af værdien af elproduktionen bliver i lokalområderne (herunder grøn pulje) og kan anvendes til at styrke lokalområderne, hvilket i sig selv er en resilient værdi.

### Sagens videre forløb

Sagen behandles i Klima-, Natur- og Miljøudvalget, Teknisk Udvalg, Økonomiudvalget og Byrådet.

### Historik

Teknik- og Miljødirektøren indstiller, 2. oktober 2023, pkt. 142:

at udvalgene anbefaler Økonomiudvalget at udtrykke principiel opbakning til vindmølle-projekter på [adresse], i [adresse] og i [adresse], således at forvaltningen prioriterer at arbejde med projekter i disse områder.

Beslutning fra Klima, Natur- og Miljøudvalget, 2. oktober 2023, pkt. 142:

Anbefalet, idet udvalget er opmærksom på at ikke alle ønsker, at der arbejdes videre med projektet i [adresse].

Tejs Kjeldsen var fraværende.

Beslutning fra Teknisk Udvalg, 3. oktober 2023, pkt. 209:

Anbefalet, idet udvalget er opmærksom på at ikke alle ønsker, at der arbejdes videre med projektet i [adresse].

Søren Kjeldsen stemte imod, idet han er af den opfattelse, at det er en gennemtvungen, forhastet og fordyrende proces.

Gunnar Paulsen var fraværende.

Beslutning fra Økonomiudvalget, 25. oktober 2023, pkt. 214:

Anbefales med den præcisering af fagudvalgenes anbefalinger, at man er opmærksomme på at ikke alle i lokalområdet ønsker, at der arbejdes videre med projektet i [adresse]. Mathias Bruun stemmer imod.

### Beslutning

Godkendt.
Mathias Bruun og Anna Knudsen stemte imod.
Bertram Nielsen undlod at stemme.

Fraværende: Bent Schultz. I stedet mødte Bertram Nielsen.